இதனால் சினந்த மற்ற அரசர்கள் பீஷ்மருக்கு எதிராகப் போர் தொடுக்கத் திரண்டனர். ஒரு பக்கம் சுயம்வரத்திற்கு வந்திருந்த நூற்றுகணக்கான அரசர்களும் மறுபக்கம் அவர்களை எதிர்த்து பீஷ்மர் என்ற ஒற்றை மனிதர் மட்டும் என்று போர் தொடங்கியது. இரு தரப்பிற்கும் இடையேயான போர் வெகு உக்கிரமாக இருந்தது. பீஷ்மரின் கணையில் இருந்து புறப்பட்ட அஸ்திரங்களும் சஸ்திரங்களும் பல அரசர்களையும், அவர்களது குதிரை, சாரதி ஆகியோரின் உயிரைக் குடித்தன. இறுதியாக பீஷ்மர் அனைவரையும் வென்று அம்மூன்று பெண்களோடு அஸ்தினாபுரம் நோக்கிப் பயணமானார். ஆனால் சால்வன் என்ற அரசன் மட்டும் பீஷ்மரைத் துரத்தி வர பீஷ்மர் அவரோடு போர் புரிந்தார். தொடக்கத்தில் சால்வனின் கை ஓங்கியது போல அமைந்தது. அதனால் அங்கு கூடியிருந்த மற்ற அரசர்கள் ஆரவாரம் செய்தனர். இதனால் பெரிதும் சினமுற்ற பீஷ்மர் பல கணைகள் கொண்டு சால்வனை உக்கிரமாகக் காயப்படுத்தி வென்றார். பீஷ்மரிடம் தோற்ற சால்வன் தன் தேசத்திற்குத் திரும்பி நல்லாட்சி புரிந்தான்.